Verkstæðið er eitt hið fullkomnasta á sviði tjónaviðgerða á bílum sem byggðir eru að hluta til úr áli og / eða koltrefjum . BL ehf. , umboðsaðili Jaguar Land Rover hér á landi , rekur eitt fullkomnasta verkstæði landsins á sviði tjónaviðgerða á bílum sem byggðir eru að hluta til úr áli og / eða koltrefjum . Raunar starfrækir BL einu vottuðu tjónaviðgerðarþjónustuna fyrir Jaguar Land Rover í Evrópu sem ekki er í eigu framleiðandans . BL er jafnframt eini vottaði viðgerðaraðilinn hér á landi sem er í sambærilegu vottunarferli hjá BMW í Þýskalandi , en sumar gerðir BMW eru að miklu leyti smíðaðar úr koltrefjum , að því er fram kemur í tilkynningu . Undanfarin misseri hafa staðið yfir umfangsmiklar uppfærslur og skipulagsbreytingar á verkstæði BL fyrir réttingu og málun og segir Ingþór Ásgeirsson , framkvæmdastjóri þjónustusviðs BL , að undirbúningsferlið fyrir vottunina hafi verið langt og kostnaðarsamt . „ Það má segja að verkstæði réttingar og málunar hafi verið endurskipulagt frá grunni og í samræmi við kröfulýsingu Jaguar Land Rover varðandi tækjabúnað og þjálfun bifreiðasmiða auk þess sem allir verkferlar voru endurskipulagðir með aðstoð Autoskills sem sérhæfir sig í gæðamálum tjónaverkstæða , “ segir Ingþór . Að hans sögn var verkefnið nauðsynlegt til að tryggja rétt vinnubrögð í meðferð áls og koltrefja sem eru gjörólík vinnu í stálviðgerðum . „ Það er alls ekki sama hvernig gert er við ál og koltrefjar eigi að tryggja áframhaldandi sömu gæði og öryggi bílanna eftir tjónaviðgerð eins og skylt er . Við höfum því miður séð dæmi um bíla þar sem búið var að skerða verulega burðarvirki og þar með öryggi nýlegra bíla . “ BL er umboðsaðili tíu framleiðenda hér á landi og eftir breytingarnar fara allar álviðgerðir fram í sérhæfðu og aðgreindu rými á verkstæðinu þar sem eingöngu eru notuð ákveðin verkfæri og tæki sem ekki eru notuð annars staðar . Er því óheimilt að koma þangað með verkfæri eða tæki sem tilheyra öðrum starfseiningum verkstæðisins eða fara þaðan með verkfæri eða tæki til nota annars staðar á verkstæðinu . Framvegis mun fulltrúi frá Jaguar Land Rover heimsækja verkstæði BL árlega til að taka út starfsemina og ganga úr skugga um að réttum verkferlum sé fylgt í samræmi við vottun framleiðandans . Nám í viðgerðum á áli og koltrefjum er ekki í boði hérlendis og sækir starfsfólk BL sem vinnur að viðhaldi , viðgerðum og málun bíla Jaguar Land Rover því reglulega áskylda tækniþjálfun erlendis til þess að fá eða viðhalda vottun framleiðandans . Forsenda vottunarinnar er jafnframt krafa um árlega símenntun sem einnig er sótt utan landsteinanna enda veitir hún jafnframt heimild til að starfa á hvaða verkstæði Jaguar Land Rover sem er í Evrópu og raunar hvar sem er í heiminum að tilskyldri heimild til atvinnuþátttöku í einstökum löndum .